
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos kariuomenės Logistikos valdybos Įgulų aptarnavimo tarnybos (toliau – Perkančioji organizacija) pirkimo Nr. 10017998 „Televizoriai (VĮAC)“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.
Prevencine tvarka peržiūrėjusi Pirkimo dokumentus ir susipažinusi su Perkančiosios organizacijos atsakymais į Tarnybos pateiktus klausimus, taip pat įvertinusi viešai Centrinėje viešųjų pirkimų informacinėje sistemoje (toliau – CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas (toliau – Rekomendacija) dėl Pirkimo dokumentų nuostatų.

1. [bookmark: _Ref244079851]Dėl techninės specifikacijos

1.1. [bookmark: _Ref244079715]Pirkimo sąlygų 1.8.1 papunktyje ir Pirkimo sąlygų 1 priedo „Televizorių techninė specifikacija“ (toliau – Techninė specifikacija) 2.3.8.1 papunktyje nurodyta: „Kiekvienos siūlomos televizorių kategorijos modelis standartinio dinaminio diapazono (SDR) režimu turi priklausyti vienai iš dviejų aukščiausių energijos vartojimo efektyvumo klasių, prieinamų Lietuvos Respublikos rinkoje pirkimo paskelbimo dieną, kaip nustatyta aktualioje įsakymo Nr. D1-508 redakcijoje ir Komisijos deleguotajame reglamente (ES) 2019/2013. Rinkos prieinamumas vertinamas atskirai 49–55 colių ir 60–65 colių kategorijoms pagal EPREL registraciją ir realų modelių siūlymą Lietuvos rinkoje.“
Tarnybos parengtose Rekomendacijose dėl minimalių aplinkos apsaugos kriterijų nustatymo pirkimo dokumentuose, yra rekomenduojama Pirkimo dokumentuose aiškiai nurodyti konkrečią, ne žemesnę nei X, vieną iš dviejų aukščiausio energinio efektyvumo klasę, kuri laikoma atitinkančia reikalavimą, atsižvelgiant į pirkimo vykdytojui žinomą situaciją rinkoje. Pirkimo dokumentuose rekomenduojama nurodyti, kokios konkrečios dvi aukščiausios energijos vartojimo efektyvumo klasės (iš kurių prekė turi atitikti vieną) taikomos įsigyjamoms prekėms. Tarnybos tinklapyje skiltyje „Darnieji pirkimai“ (7. Elektroniniai vaizduokliai (atnaujinta 2026-05-11)) skelbiamose Rekomendacijose dėl prekių, kurioms taikomi energijos vartojimo efektyvumo reikalavimai, siūloma tokia reikalavimo formuluotė: „Energijos vartojimo efektyvumo klasė Kriterijus: Produktas (televizorius, monitorius) turi būti paženklintas pagal Reglamentą Nr. 2019/2013 (su pakeitimais) ir turėti ne žemesnę nei X [pirkimo vykdytojas nurodo konkrečią, vieną iš dviejų aukščiausio energinio efektyvumo klasių, nustatytų pagal taikomą Europos Sąjungos energijos vartojimo efektyvumo ženklinimo reglamentą ir faktiškai prieinamų Lietuvos Respublikos rinkoje konkretaus pirkimo metu] energijos vartojimo efektyvumo klasę. <...>“. Vertinant, kurios energinio efektyvumo klasės laikytinos prieinamomis Lietuvos Respublikos rinkoje, rekomenduojama atsižvelgti ne tik į konkrečiu momentu Lietuvos rinkoje siūlomą asortimentą, bet ir į galimybę viešajame pirkime dalyvauti kitų valstybių tiekėjams. Nustatant prieinamas energinio efektyvumo klases rekomenduojama remtis EPREL – Elektroniniai vaizduokliai registro duomenimis ir faktine galimybe atitinkamus gaminius pateikti Lietuvos rinkai.“
Perkančioji organizacija pati turi įvertinti (atlikti rinkos tyrimą ir (ar) rinkos konsultaciją), ar yra Techninės specifikacijos reikalavimus atitinkančių televizorių, kurie atitinka vieną iš dviejų aukščiausių energinio efektyvumo klasių. Šis vertinimas atliktinas atskirai kiekvienai Techninėje specifikacijoje nustatytai televizorių kategorijai (49–55 colių ir 60–65 colių), kadangi dėl skirtingų televizorių techninių parametrų rinkoje prieinamos dvi aukščiausios energijos vartojimo efektyvumo klasės šioms kategorijoms gali skirtis.
Paaiškėjus, kad su aukščiausiomis energetinėmis klasėmis Techninėje specifikacijoje nurodytų televizorių rinkoje nėra, nes jos dar nėra gaminamos ar tiekiamos į rinką, Pirkime viena iš dviejų aukščiausių energinio efektyvumo klasių turėtų būti nustatoma tokia, kokia tuo metu prieinama rinkoje. Pavyzdžiui, jei nustatoma, kad televizorių, atitinkančių aukščiausias A ir B energijos vartojimo efektyvumo klases, rinkoje nėra, o dvi aukščiausios prieinamos energijos vartojimo efektyvumo klasės yra C ir D, Pirkimo dokumentuose gali būti nustatoma, kad siūloma prekė turi atitikti ne žemesnę kaip D energijos vartojimo efektyvumo klasę; jei nustatoma, kad rinkoje yra televizorių, atitinkančių aukščiausią A ir B energijos vartojimo efektyvumo klases, Pirkimo dokumentuose gali būti nustatoma, kad siūloma prekė turi atitikti ne žemesnę kaip B energijos vartojimo efektyvumo klasę.
Atkreiptinas dėmesys, kad Perkančioji organizacija gavo klausimą Pirkime – „Ar tinka F. G klasės TV“, t. y. Pirkime ketinantiems dalyvauti tiekėjams nėra aiškus minėtas Techninės specifikacijos reikalavimas. 
Atsižvelgiant į tai, kas išdėstyta aukščiau ir į tai, kad Perkančioji organizacija turi užtikrinti principų laikymąsi, jos parengti pirkimo dokumentai turi būti aiškūs ir tikslūs, Tarnyba rekomenduoja patikslinti Pirkimo dokumentus, vadovaujantis Tarnybos parengta metodine priemone – Rekomendacijomis dėl minimalių aplinkos apsaugos kriterijų nustatymo Pirkimo dokumentuose, nurodant konkrečią energinio efektyvumo klasę, kuria turi būti paženklintos perkamos prekės. Jeigu atskiroms televizorių kategorijoms rinkoje prieinamos dvi aukščiausios energijos vartojimo efektyvumo klasės skiriasi, kiekvienai kategorijai turi būti nustatoma skirtinga minimali energijos vartojimo efektyvumo klasė.
 
2. Dėl sutarties projekto

2.1. Dėl prekių pristatymo, montavimo, atsiskaitymo tvarkos ir Sutarties kainodaros sąlygų. 
Vadovaujantis Įstatymo 35 straipsnio 2 dalies 18 punktu, Pirkimo dokumentuose turi būti nustatytos kainodaros taisyklės pagal Tarnybos patvirtintą Kainodaros taisyklių nustatymo metodiką. Pirkimo dokumentuose nustatytos kainodaros ir atsiskaitymo sąlygos turi būti aiškios, tarpusavyje suderintos ir sudaryti galimybę tiekėjams tinkamai įvertinti sutarties vykdymo apimtį bei su tuo susijusias išlaidas, laikantis Įstatymo 17 straipsnio 1 dalyje įtvirtintų principų.
Pirkimo sąlygų 2.4 papunktyje ir Pirkimo sąlygų priedo „Prekių pirkimo-pardavimo sutartis“ (toliau – Sutarties projektas) specialiųjų sąlygų 5.1.1 papunktyje nustatyta fiksuotos kainos kainodara. Tačiau Pirkimo sąlygų 2.7 papunktyje bei Sutarties projekto 5.2.1 ir 5.5 papunkčiuose numatytas kainos apskaičiavimas ir atsiskaitymas pagal prekių kiekius bei nustatytus įkainius, o Sutarties projekto 11.1.2 papunktyje Sutarties galiojimas siejamas su Pradinės sutarties vertės išnaudojimu. Tokios nuostatos nėra aiškiai suderintos su pasirinktu fiksuotos kainos kainodaros būdu.
Be to, Sutarties projekto 4.1.2 papunktyje nustatyta, kad visos Prekės turi būti pristatytos ir sumontuotos ne vėliau kaip per 4 mėnesius nuo Sutarties įsigaliojimo dienos, o su Prekių pristatymu susijusios paslaugos turi būti suteiktos jų pristatymo dieną. Sutarties projekto 4.3 papunktyje nustatyta, kad užsakymų teikimo tvarka netaikoma, tačiau 5.5 papunktyje numatytas atsiskaitymas įvykdžius užsakymą, mokant už konkretų kiekį pagal nustatytus įkainius.
Taip pat Techninės specifikacijos 1.3 papunktyje ir Sutarties projekto 4.1.3 papunktyje nustatyta bendra Prekių pristatymo ir montavimo vieta – Visinčios k., Pabarės sen., Šalčininkų r. sav., tačiau pagal Techninės specifikacijos 1.3 papunktį konkretūs pastatai, patalpos ir montavimo vietos Pardavėjui bus nurodomi tik vykdant Sutartį.
Tarnybos vertinimu, iš nurodytų Pirkimo dokumentų nuostatų nėra aišku, ar visi 612 televizorių turi būti pristatyti ir sumontuoti vienu metu, ar numatyta galimybė juos pristatyti ir montuoti dalimis, taip pat kokia tvarka būtų organizuojamas prekių pristatymas, montavimas, perdavimas–priėmimas ir atsiskaitymas už faktiškai pristatytas bei sumontuotas Prekes.
Pažymėtina, kad Perkančioji organizacija 2026 m. spalio 28 d. Tarnybai pateiktame atsakyme nurodė, jog Sutartyje numatyti įkainiai reikalingi, be kita ko, tarpiniams atsiskaitymams už etapais pristatomas prekes, nors Sutarties projekto 4.3 papunktyje nustatyta, kad užsakymų teikimo tvarka netaikoma. Pirkimo dokumentuose nėra aiškiai nustatyta, kaip būtų vykdomas Prekių pristatymas etapais, kokia tvarka būtų priimamos atskiros Prekių dalys ir atliekami tarpiniai atsiskaitymai.
Atsižvelgiant į tai, kad Pirkimo objektas apima didelį Prekių kiekį ir jų montavimą skirtingose Pirkėjo nurodomose patalpose, minėtų sąlygų neapibrėžtumas gali turėti įtakos tiekėjų galimybėms tinkamai įvertinti Prekių pristatymo, iškrovimo, užnešimo, montavimo organizavimo, reikalingų darbuotojų ir kitų Sutarties vykdymo išlaidų apimtį bei pateikti pasiūlymus.
Tarnyba rekomenduoja patikslinti ir tarpusavyje suderinti Pirkimo sąlygų bei Sutarties projekto nuostatas, aiškiai nustatant:
2.1.1. Ar visi 612 televizorių turi būti pristatyti ir sumontuoti vienu kartu, ar leidžiamas jų pristatymas ir montavimas dalimis. Jeigu dalimis, kokia tvarka ir sąlygomis tai būtų vykdoma.
2.1.2. Ar Prekės bus pristatomos į vieną konkrečią vietą ir paskirstomos po skirtingus pastatus bei patalpas, ar numatytos kelios savarankiškos pristatymo ir montavimo vietos. Taip pat pateikti tiekėjams pakankamą informaciją apie numatomų montavimo vietų skaičių, jų išsidėstymą ir pristatymo sąlygas.
2.1.3. Ar už Prekes bus atsiskaitoma tik pristačius ir sumontavus visą Sutartyje nustatytą kiekį, ar numatyti tarpiniai atsiskaitymai už atskiras pristatytų ir sumontuotų Prekių dalis. Jeigu numatyti tarpiniai atsiskaitymai, nustatyti jų apskaičiavimo, prekių perdavimo–priėmimo ir mokėjimo tvarką.
2.1.4. Aiškiai apibrėžti taikomą kainodaros būdą ir pašalinti tarpusavyje nesuderintas fiksuotos kainos bei fiksuoto įkainio kainodaros nuostatas, užtikrinant jų atitiktį faktiškai numatomai Sutarties vykdymo ir atsiskaitymo tvarkai.
Tarnyba atkreipia dėmesį, kad Pirkimo dokumentuose nustatytos pristatymo, montavimo ir atsiskaitymo sąlygos gali turėti tiesioginės įtakos tiekėjų dalyvavimui Pirkime ir pasiūlymų kainodarai, todėl šios sąlygos turi būti aiškiai apibrėžtos ir tiekėjams žinomos prieš pateikiant pasiūlymus.
1. 
2. 
3. 
3.1. 
2.2. Atsižvelgiant į tai, kad ankstesnėse Tarnybos rekomendacijose tai pačiai Perkančiajai organizacijai (pirkimai, kurių ID 9460894, 8823222, 9503321), jau buvo atkreiptas dėmesys į būtinybę aiškiai atriboti didelius arba nuolatinius esminės Sutarties sąlygų vykdymo trūkumus nuo esminių Sutarties pažeidimų ir jų skirtingas teisines pasekmes, prašome sistemiškai peržiūrėti Sutarties specialiųjų sąlygų 10.1, 10.2 ir 12.2 papunkčius bei užtikrinti, kad tie patys ar iš esmės analogiški Tiekėjo veiksmai ar aplinkybės nebūtų kartu kvalifikuojami ir kaip dideli arba nuolatiniai esminės Sutarties sąlygų vykdymo trūkumai, ir kaip esminiai Sutarties pažeidimai, nebent toks skirtingas kvalifikavimas būtų aiškiai pagrįstas ir būtų nedviprasmiškai nustatytos skirtingos šių nuostatų taikymo sąlygos bei pasekmės. 
Žemiau pateikiama tik keletas dviprasmiškų Sutarties sąlygų pavyzdžių. 
Sutarties projekte VPĮ 45 straipsnio 2¹ dalies aplinkybės (sankcijos / nacionalinis saugumas): 10.1.2 papunktyje šių aplinkybių nebuvimas įvardytas kaip Esminė sutarties sąlyga; 10.2.4 papunktyje tos pačios aplinkybės paaiškėjimas įvardytas kaip Didelis arba nuolatinis trūkumas; 12.1.1, 12.1.2 papunkčiuose ta pati aplinkybė nurodoma kaip sutarties nutraukimo pagrindas; 12.2.9 ir 12.2.10 papunkčiuose ta pati aplinkybė kvalifikuojama kaip Esminis sutarties pažeidimas bei vienašališko sutarties nutraukimo pagrindas, t. y. ta pati aplinkybė vienu metu priskiriama visoms trims kategorijoms, todėl neaišku, ar paaiškėjus šioms aplinkybėms taikoma trūkumų šalinimo tvarka, ar tiesioginis sutarties nutraukimas ir neaišku kuriuo pagrindu būtų nutraukiama sutartis. Analogiška situacija susiklosto dėl Prekių pristatymo terminų ir kokybės reikalavimų: 10.1.1 papunktyje nustatyta, kad laiku ir tinkamai pristatyti prekes yra Esminė sutarties sąlyga; 12.1.4 papunktyje įtvirtinta, kad bet koks esminės sutarties sąlygos pažeidimas yra sutarties nutraukimo pagrindas; tačiau 10.2.1 ir 10.2.2 papunkčiuose vėlavimai ar reikalavimų neatitinkančių prekių pristatymas kvalifikuojami kaip dideli ar nuolatiniai trūkumai, taip sukuriant vidinį prieštaravimą su 10.1.1 papunkčiu bei esminiais pažeidimais pagal 12.2.2, 12.2.5 ir 12.2.16 papunkčius.
Daugiau informacijos šiuo klausimu pateikta Tarnybos parengtame informaciniame pranešime[footnoteRef:1] bei dažniausiai užduodamų klausimų posistemėje[footnoteRef:2]. [1:  Prekių ir Paslaugų viešojo pirkimo-pardavimo sutarčių tipinių sąlygų korekcijos dėl esminių vykdymo trūkumų - Viešųjų pirkimų tarnyba]  [2:  Kuo savo prasme ir pasekmėmis skiriasi dideli arba nuolatiniai esminės sutarties sąlygos vykdymo trūkumai nuo esminių sutarties pažeidimų? Ar jie gali sutapti? – Viešųjų pirkimų tarnyba] 


3. Dėl kvalifikacijos reikalavimo

Pirkimo sąlygų 5 priedo kvalifikacijos reikalavimų lentelės 1 punkte nustatyta, kad tiekėjas per paskutinius 3 metus turi būti tinkamai patiekęs ir sumontavęs televizorių ir (ar) kitų vaizdo atkūrimo įrenginių, kurių bendra vertė yra ne mažesnė kaip 66 000 Eur be PVM. Reikalavimas nustatytas visam pirkimo objektui, neišskiriant prekių tiekimo ir jų montavimo veiklų. Atitinkamai tiekėjo patirčiai pagrįsti reikalaujama pateikti patiektų prekių ir jų montavimo paslaugų bendrą vertę bei užsakovų patvirtinimą, kad prekės buvo patiektos ir sumontuotos tinkamai.
Tarnyba rekomenduoja pakartotinai įsivertinti, ar nustatytas reikalavimas dėl gebėjimo tiekti panašias į pirkimo objektą prekes – „kad tiekėjas būtų patiekęs televizorių ir (ar) kitų vaizdo atkūrimo įrenginių“, yra būtinas tiekėjo pajėgumui įvykdyti sutartį pagrįsti, atsižvelgiant į tai, kad jis gali lemti siauresnį tiekėjų ratą, negu reikalavimas, siejamas su kitos pagal logistikos, techninio sudėtingumo bei garantinio aptarnavimo pobūdį panašios įrangos (pvz., elektros, elektroninės garso ir vaizdo ar kita techninė įranga ar kt.) tiekimo patirtimi.
Atsižvelgiant į tai, kad pagrindinis Pirkimo objektas yra prekės – televizoriai, o jų pakabinimas, laikiklių sumontavimas, prijungimas prie esamo elektros lizdo ir pirminis veikimo patikrinimas yra prekių tiekimą lydinčios paslaugos, Tarnyba taip pat rekomenduoja pakartotinai įsivertinti, ar kvalifikacijos reikalavime sujungiamos skirtingo pobūdžio veiklos (prekių tiekimo ir montavimo) užtikrins pakankamą konkurenciją Pirkime, ir spręsti dėl kvalifikacijos reikalavimo skaidymo į du atskirus reikalavimus, nurodant reikalaujamą tiekimo patirtį ir montavimo patirtį atskirai. Pastebėtina, kad tiekėjas, turintis pakankamą atitinkamų prekių tiekimo patirtį, tačiau ankstesnėse sutartyse neatlikęs jų montavimo, arba montavimo pajėgumams ketinantis pasitelkti kitą ūkio subjektą nei buvo pasitelkęs anksčiau, neatitiktų nustatyto reikalavimo, nors objektyviai galėtų būti pajėgus tinkamai įvykdyti Pirkimo sutartį. 

4. [bookmark: _Ref243987168]Dėl EBVPD

1. 
2. 
3. 
4. 
4.1. Pirkimo sąlygų 4 priede pateiktame Europos bendrajame viešųjų pirkimų dokumente (EBVPD) (.pdf formato faile) nėra III dalies C skyriaus „Su nemokumu, interesų konfliktu ar profesiniais nusižengimais susiję pagrindai“, t. y. C10–C15 punktuose nurodytų pašalinimo pagrindų, atitinkančių Įstatymo 46 straipsnio 4 dalyje nustatytus privalomus pašalinimo pagrindus. EBVPD po III dalies B skyriaus iš karto pereinama prie D skyriaus. Taip pat EBVPD nėra įtrauktas D1 pagrindas dėl nusikalstamo bankroto, atitinkantis Įstatymo 46 straipsnio 1 dalies 4 punktą, todėl EBVPD nėra visa apimtimi įtraukti Įstatymo 46 straipsnio 1 dalyje nustatyti privalomi pašalinimo pagrindai. Be to, EBVPD nėra įtrauktas D2 pagrindas dėl tiekėjui paskirtos ir neatliktos baudžiamojo poveikio priemonės – uždraudimo juridiniam asmeniui dalyvauti viešuosiuose pirkimuose, nustatytas Įstatymo 46 straipsnio 2¹ dalyje. Patikrinus Jūsų parengtą to paties priedo EBVPD .xml formato failą, nustatyta, kad elektroninėje EBVPD pildymo sistemoje (ESPD) nebuvo pažymėti visi pagal Įstatymą Pirkimui taikytini privalomi pašalinimo pagrindai. Dėl šios priežasties minėti pašalinimo pagrindai nebuvo įtraukti ir į Pirkimo sąlygų 4 priede paskelbtą EBVPD .pdf formato dokumentą.
Pažymėtina, kad Pirkimo sąlygų 5 priedo pašalinimo pagrindų lentelėje šie pagrindai nustatyti ir pateiktos nuorodos į atitinkamus EBVPD punktus (C10–C15, D1, D2), todėl EBVPD neatitinka 4 priedo.
Tarnyba rekomenduoja patikslinti Pirkimo sąlygų 4 priedą, į EBVPD įtraukiant visus Pirkimui pagal Įstatymo 46 straipsnį taikytinus privalomus pašalinimo pagrindus, kaip tai nurodyta Pirkimo sąlygų 5 priede „Tiekėjų pašalinimo pagrindai, reikalaujami kvalifikacijos reikalavimai ir, jeigu taikytina, kokybės vadybos sistemos ir (arba) aplinkos apsaugos vadybos sistemos standartai“. 

5. Redakcinio/techninio pobūdžio klaidos

5.1. Pirkimo sąlygų 2.2 papunktyje nurodytas Pirkimo sąlygų 2 priedas „Paslaugų viešojo pirkimo-pardavimo sutarties projektas“, nors perkamos prekės – televizoriai. Pirkimo sąlygų 18.1.2 papunktyje nurodytas 2 priedas „Viešojo pirkimo sutarties projektas“, nors Pirkimo sutarties projektas – Prekių pirkimo-pardavimo sutartis (4 priedas). Atsižvelgiant į tai, Tarnyba rekomenduoja patikslinti Pirkimo dokumentus, suvienodinti Pirkimo sąlygų priedų pavadinimus bei jų numerius.
5.2. Pirkimo sąlygų 3.1 papunktyje iš pradžių teisingai nurodyta: „<...> 5 priede „Pašalinimo pagrindai, reikalaujami kvalifikacijos reikalavimai ir, jeigu taikytina, kokybės vadybos sistemos ir (arba) aplinkos apsaugos vadybos sistemos standartai“ (toliau – 9 priedas) <...>“. Toliau 3.1.6, 3.1.7 ir 3.2 papunkčiuose jau nuosekliai naudojamas neegzistuojantis 9 priedas. Faktiniame priedų sąraše yra tik 1–7 priedai, o pašalinimo pagrindai ir kvalifikacija yra būtent 5 priedas. Atsižvelgiant į tai, Tarnyba rekomenduoja patikslinti Pirkimo dokumentus. 
5.3. Pirkimo sąlygų 5.10 papunktyje nustatyta: „užpildyta pasiūlymo forma, parengta pagal Pirkimo sąlygų 12 priedą“. Tas pats kartojama 13.1.2 papunktyje – pasiūlymas gali būti atmestas, jeigu nepateiktas 12 priedas „Pasiūlymo forma“. Tačiau faktinis pasiūlymo formos numeris yra 3 priedas. Pažymėtina, kad klaidingas priedo numeris įrašytas ir pasiūlymo atmetimo pagrinde. Atsižvelgiant į tai, Tarnyba rekomenduoja patikslinti aukščiau paminėtus Pirkimo dokumentų nesutapimus.
5.4. Pirkimo sąlygų 5.6 papunktyje nurodyta: „<...> Jei reikalaujami pridėti prie pasiūlymo dokumentai negali būti pateikti lietuvių kalba, šie dokumentai turi būti pateikiami originalo kalba, pridedant vertimą į lietuvių kalbą. Vertimas turi būti patvirtintas vertėjo parašu ir vertimo biuro antspaudu (jeigu turi) arba tiekėjo vadovo arba jo įgalioto asmens parašu (pateikiami skenuoti dokumentai elektroninėje formoje). Siūlomų prekių atitikimą keliamus techninius reikalavimus apibūdinančių normatyvinių dokumentų (standartų, techninių sąlygų ir kt.) vertimo nereikia, jeigu jie išduoti anglų kalba.“ Techninės specifikacijos 2.3.4 papunktyje nurodyta: „Naudojimo ir saugos informacija turi būti pateikta lietuvių kalba, o naudojimo instrukcija – lietuvių ir vokiečių kalbomis.“ Pirkimo dokumentuose nurodytos skirtingos kalbos, kuriomis turi būti pateikiami dokumentai. Atsižvelgiant į Įstatymo 35 straipsnio 4 dalies nuostatą, kad Pirkimo dokumentai turi būti tikslūs, aiškūs, be dviprasmybių, Tarnyba rekomenduoja suvienodinti reikalavimus, kokie dokumentai ir kokiomis kalbomis turi būti pateikti. 
Tarnyba informuoja, kad 2.2 – 2.5 papunkčiuose pateikta tik keletas redakcinio / techninio pobūdžio klaidų. Perkančioji organizacija pati privalo atidžiai peržiūrėti visus Pirkimo dokumentus, įskaitant jų priedus, ir ištaisyti visas juose esančias redakcinio / techninio pobūdžio klaidas.

Atsižvelgdama į aukščiau nurodytą, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad patikslinusi Pirkimo dokumentus, Perkančioji organizacija turi visus pakeitimus paskelbti viešai CVP IS ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimo sąlygomis.
Pažymėtina, kad visais atvejais sprendimą dėl tolesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:3] ir 4[footnoteRef:4] dalių nuostatomis. [3:  Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.]  [4:  Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.] 


